Googlebook – her er alt vi ved

Google er på vej med en ny type laptop, og navnet lyder næsten for oplagt: Googlebook. Efter mere end 15 år med Chromebooks vil Google nu prøve noget andet. Ikke som en erstatning, lyder meldingen, men som en ny kategori ved siden af. Hvor Chromebooks i høj grad blev født som billige, webbaserede arbejdscomputere til skoler og virksomheder, ligner Googlebook et langt mere ambitiøst forsøg på at bygge den bærbare computer op omkring AI.

Og ja: Den kører på Android.

En laptop bygget til Gemini

Kernen i Googlebook bliver Gemini. Ikke bare som en chatbot i et vindue, men som en del af selve måden, computeren bruges på. Google kalder en af de nye funktioner for Magic Pointer. Ideen er, at man kan aktivere Gemini ved at ryste cursoren frem og tilbage. Herefter kan AI’en se, hvad der er på skærmen, og komme med forslag ud fra sammenhængen.

I Googles egne eksempler kan man blandt andet markere flere billeder og få dem kombineret med billedværktøjet Nano Banana. Man skal også kunne pege på en dato i en mail og få foreslået en kalenderaftale. Det lyder smart. Men det er også her, Google skal bevise, at AI på en laptop kan blive mere end endnu et lag knapper, popups og halvsmarte forslag. Microsoft forsøgte sig med Recall, og det endte mildt sagt ikke elegant. Google har heller ikke ligefrem gjort Magic Cue på Pixel-telefoner til en uundværlig funktion endnu.

Android-apps på stor skærm

Google taler ikke voldsomt højt om Android-navnet i forbindelse med Googlebook, men det er altså fundamentet under maskinen. Det betyder adgang til Play Store og et hav af apps, der allerede findes til telefoner og tablets.

Googlebook kan kendes på en såkaldt Glowbar på låget (foto: Google).

Det er samtidig en af de mest interessante forskelle fra Chromebook. Google har i årevis prøvet at få Android-apps til at fungere ordentligt på Chrome OS. Med Googlebook kører de mere naturligt på den platform, de er lavet til.

Spørgsmålet er bare, hvor åben Googlebook bliver. Google er i gang med at stramme reglerne for Android og tredjepartsbutikker, og selskabet vil endnu ikke sige præcist, hvordan app-økosystemet kommer til at fungere på de nye laptops. For den typiske bruger kan det dog betyde en mere telefonagtig laptop: apps, beskeder, filer og AI-funktioner samlet i én maskine.

Din Android-telefon bliver en del af computeren

Googlebook skal også kobles tæt sammen med Android-telefoner. En knap i proceslinjen viser apps fra mobilen, som kan åbnes direkte på laptoppen i flydende vinduer. Filer fra telefonen skal også kunne hentes over uden bøvl. Det peger på en klar strategi: Google vil gøre for Android og laptops, hvad Apple længe har gjort med iPhone og Mac. Altså en mere sammenhængende oplevelse, hvor mobilen og computeren føles som to dele af samme system. For Android-brugere kan det blive Googlebooks største salgsargument.

Kommer fra Acer, Asus, Dell, HP og Lenovo

Google har ikke meldt ud, at selskabet selv vil bygge en Googlebook. I stedet kommer de første modeller fra kendte PC-producenter som Acer, Asus, Dell, HP og Lenovo. Dermed bliver Googlebook ikke én bestemt computer, men en ny platform med forskellige priser, størrelser og specifikationer.

Fælles for dem bliver dog en såkaldt Glowbar på låget. En lysende bjælke, der minder om ældre Google-produkter som Pixel C og Chromebook Pixel. Dengang kunne lyset vise batteriniveau. Google siger, at den nye Glowbar både er “functional and beautiful”, men forklarer endnu ikke, hvad den konkret skal bruges til.

Kommer senere i år

De første Googlebooks ventes på markedet senere i år. Det store spørgsmål er, om Googlebook bliver en reel ny laptop-kategori – eller endnu et forsøg på at få Android til at føles hjemme på større skærme. Potentialet er tydeligt: En bærbar computer med Play Store, tæt telefonintegration og Gemini dybt indbygget.

Men Google skal ramme rigtigt. For hvis AI-funktionerne føles som gimmicks, og Android-apps stadig ikke føles som rigtige computerprogrammer, kan Googlebook hurtigt ende som en Chromebook med mere glimmer. Lykkes det, kan Android-brugere endelig få den laptop, der passer naturligt ind i Googles økosystem.

Googlebook – her er alt vi ved